රජයට සහයෝගය ලබාදී එය ආරක්ෂා කැර ගනිමින් ඉදිරියටත් ක්‍රියාකිරීම උදෙසා යළි මැතිවරණයට ඉදිරිපත්වීම පිළිබඳව ජාතික හෙළ උරුමයට තමන් වහන්සේ ආශිර්වාදය පළකරන බව අස්ගිරි පාර්ශ්වයේ මහානායක උඩුගම ශ්‍රී බුද්ධරක්ඛිත මහානාහිමියෝ පැවසූහ.මේ අවස්ථාවේ එකමුතුව ක්‍රියාකරමින් ඉදිරියටත් රජය ශක්තිමත්ව කැරගෙන යාමට සහයෝගය ලබාදීම ඉතා වැදගත් යැයි මහානාහිමියෝ මෙහිදී පැවසූහ.ඉදිරි මැතිවරණය සඳහා එක්සත් ජනතා නිදහස් සන්ධානයෙන් තරග කරන අපේක්ෂකයන් හා එම පක්ෂයේ නියෝජිත පිරිසක් සිය මැතිවරණ ප්‍රතිඥාව පිළිගැන්වීම සඳහා ඊයේ (22) මහ නාහිමියන් බැහැදුටු අවස්ථාවේදී උන් වහන්සේ මේ බැව් කීහ.රජය සමඟ එක්ව ක්‍රියාකිරීමේදී රජයේ යම් යම් අඩුපාඩු ඇත්නම් ඒවා පෙන්වා දී ජනතා විශ්වාසයද තහවුරු කැරගෙන දේශපාලනය සිදුකළ යුතු බව මෙහිදී ජාතික හෙළ උරුමයේ නියෝජිතයනට මහනාහිමියෝ පෙන්වා දුන්හ.භික්ෂුන් වහන්සේලා දේශපාලනය කිරීම පිළිබඳව තමන් වහන්සේ පෞද්ගලිකව අකමැති වූවත් රට, ජාතිය රටෙහි පාලනය හා ජනතාව පිළිබඳව එල්ලාවල මේධානන්ද හිමි ප්‍රමුඛ මහා සංඝරත්නයත් හෙළ උරුමය හරහා සිදුකළ කාර්ය මහත් හැඟීමකින් සිදුකිරීම පිළිබඳව සතුටුවිය හැකි යැයිද නාහිමියෝ පැවසූහ.